ਸ਼੍ਰੀਲੰਕਾ ਕ੍ਰਿਕਟ ਟੀਮ ਦਾ ਪਾਕਿਸਤਾਨ ਦੌਰਾ 2019-20
ਸ਼੍ਰੀਲੰਕਾ ਕ੍ਰਿਕਟ ਟੀਮ ਇਸ ਵੇਲੇ ਸਤੰਬਰ ਅਤੇ ਅਕਤੂਬਰ 2019 ਵਿੱਚ ਪਾਕਿਸਤਾਨ ਦਾ ਦੌਰਾ ਕਰ ਰਹੀ ਹੈ। ਇਸ ਵਿੱਚ ਉਹ ਪਾਕਿਸਤਾਨ ਕ੍ਰਿਕਟ ਟੀਮ ਦੇ ਖਿਲਾਫ਼ ਤਿੰਨ ਇੱਕ ਦਿਨਾ ਅੰਤਰਰਾਸ਼ਟਰੀ (ਓਡੀਆਈ) ਅਤੇ ਤਿੰਨ ਟਵੰਟੀ20 ਅੰਤਰਰਾਸ਼ਟਰੀ (ਟੀ20ਆਈ) ਮੈਚ ਖੇਡੇਗੀ। ਇਸ ਦੌਰੇ ਵਿੱਚ ਪਹਿਲਾਂ ਦੋ ਟੈਸਟ ਮੈਚ ਵੀ ਸ਼ਾਮਿਲ ਸਨ ਪਰ ਇਨ੍ਹਾਂ ਨੂੰ ਦਸੰਬਰ 2019 ਤੱਕ ਮੁਲਤਵੀ ਕਰ ਦਿੱਤਾ ਗਿਆ ਜੋ ਕਿ ਯੂਏਈ ਵਿੱਚ ਖੇਡੇ ਜਾਣਗੇ। ਸ਼੍ਰੀਲੰਕਾ ਨੇ ਪਿਛਲੀ ਵਾਰ ਪਾਕਿਸਤਾਨ ਵਿੱਚ 2017 ਵਿੱਚ ਖੇਡਿਆ ਸੀ ਜਦੋਂ ਤੀਜਾ ਟੀ20ਆਈ ਮੈਚ ਗੱਦਾਫੀ ਸਟੇਡੀਅਮ, ਲਾਹੌਰ ਵਿੱਚ ਖੇਡਿਆ ਗਿਆ ਸੀ। ਸ਼੍ਰੀਲੰਕਾ ਦੇ ਕਾਫੀ ਖਿਡਾਰੀਆਂ ਨੇ ਇਸ ਲੜੀ ਵਿੱਚ ਖੇਡਣ ਤੋਂ ਨਾਂਹ ਕਰ ਦਿੱਤੀ ਸੀ, ਜਿਸ ਕਰਕੇ ਲਾਹਿਰੂ ਥਿਰੀਮਾਨੇ ਅਤੇ ਦਸੁਨ ਸ਼ਨਾਕਾ ਨੂੰ ਉਨ੍ਹਾਂ ਦੀ ਟੀਮ ਦੇ ਕ੍ਰਮਵਾਰ ਓਡੀਆਈ ਅਤੇ ਟੀ20ਆਈ ਕਪਤਾਨੀ ਦਿੱਤੀ ਗਈ। ਭਾਵੇਂ ਕਿ ਇੰਗਲੈਂਡ ਵਿੱਚ ਹੋਏ 2019 ਕ੍ਰਿਕਟ ਵਿਸ਼ਵ ਕੱਪ ਵਿੱਚ ਪਾਕਿਸਤਾਨ ਦੀ ਟੀਮ ਸੈਮੀਫਾਈਨਲ ਤੱਕ ਨਾ ਪਹੁੰਚ ਸਕੀ, ਫਿਰ ਵੀ ਸਰਫ਼ਰਾਜ਼ ਅਹਿਮਦ ਨੂੰ ਹੀ ਇਸ ਲੜੀ ਦੌਰਾਨ ਟੀਮ ਦਾ ਕਪਤਾਨ ਰੱਖਿਆ ਗਿਆ ਅਤੇ ਬਾਬਰ ਆਜ਼ਮ ਨੂੰ ਟੀਮ ਦਾ ਉਪ-ਕਪਤਾਨ ਨਿਯੁਕਤ ਕੀਤਾ ਗਿਆ। ਸਰਫ਼ਰਾਜ਼ ਅਹਿਮਦ ਨੇ ਇਸ ਲੜੀ ਤੋਂ ਪਹਿਲਾਂ ਇਹ ਬਿਆਨ ਦਿੱਤਾ ਸੀ ਕਿ ਇਸ ਲੜੀ ਵਿੱਚ ਮੇਜ਼ਬਾਨ ਪਾਕਿਸਤਾਨ ਦੇ ਕਪਤਾਨ ਦੇ ਤੌਰ ਤੇ ਖੇਡਣਾ ਉਸਦੇ ਕੈਰੀਅਰ ਦੇ ਸਭ ਤੋਂ ਯਾਦਗਾਰ ਦਿਨਾਂ ਵਿੱਚੋਂ ਇੱਕ ਹੈ। ਪਹਿਲਾ ਓਡੀਆਈ ਜੋ ਕਿ ਨੈਸ਼ਨਲ ਸਟੇਡੀਅਮ ਕਰਾਚੀ ਵਿੱਚ ਖੇਡਿਆ ਜਾਣਾ ਸੀ, ਮੀਂਹ ਦੇ ਕਾਰਨ ਰੱਦ ਹੋ ਗਿਆ। ਇਹ ਪਹਿਲੀ ਵਾਰ ਹੋਇਆ ਹੈ ਕਿ ਇਸ ਮੈਦਾਨ ਵਿੱਚ ਮੀਂਹ ਦੇ ਕਾਰਨ ਮੈਚ ਰੱਦ ਹੋਇਆ ਹੋਵੇ। ਇਸ ਨਤੀਜੇ ਦੇ ਕਾਰਨ ਪਾਕਿਸਤਾਨ ਕ੍ਰਿਕਟ ਬੋਰਡ (ਪੀਸੀਬੀ) ਨੇ ਦੂਜੇ ਮੈਚ ਦੀ ਤਰੀਕ ਇੱਕ ਦਿਨ ਵਧਾ ਕੇ 30 ਸਤੰਬਰ 2019 ਕਰ ਦਿੱਤੀ ਸੀ ਜਿਸ ਕਰਕੇ ਮੈਦਾਨ ਖੇਡਣ ਲਈ ਪੂਰੀ ਤਰ੍ਹਾਂ ਤਿਆਰ ਹੋ ਸਕੇ।